Regstappe kom oor elektrisiteit-ramptoestandArgieffoto (Foto: Mujahid Safodien/AFP) Daar is met regstappe begin nadat pres. Cyril Ramaphosa Donderdagaand tydens sy staatsrede ŉ nasionale ramptoestand aangekondig het om die energiekrisis te hanteer. Solidariteit het gesê hy het met skok van die stap verneem en sal onmiddellik met regstappe begin. “Swak sentrale bestuur het ons in hierdie krisis laat beland. Nóg meer swak sentrale bestuur gaan ons nie daaruit kry nie,” het dr. Dirk Hermann, bestuurshoof van Solidariteit, gesê. Volgens Ramaphosa is ŉ ramptoestand die beste manier om die huidige krisis wat weens beurtkrag in die land heers, aan te pak en die talle ingrypings te koördineer. “Alles wat die president in die staatsrede aangekondig het, kan reeds met bestaande wetgewing geïmplementeer word. Die harde werklikheid is dat al die instrumente om die krisis op te los reeds tot die president se beskikking is – hy kies bloot om hulle nie te gebruik nie. ŉ Ramptoestand is dus irrasioneel en onnodig en laat Solidariteit met geen ander opsie as om te litigeer nie.” Ramaphosa het tydens die staatsrede gesê die regering het reeds groot vordering gemaak met die inwerkingstelling van die elektrisiteitsaksieplan, wat sal toesien dat beurtkrag binne die volgende 18 maande heeltemal afgeskaf word. “Ons durf nie toelaat dat die regering se magsvergrype tydens die Covid-19-ramptoestand herhaal word nie. Die besluitnemers wat warm hoender en plakkies verbied het, wil nou besluite sonder behoorlike oorsig neem oor die kragkrisis. ŉ Ramptoestand gaan nie die kragkrisis vinniger beëindig nie, maar maak weer eens die deur oop vir enorme vergrype. Dit is eenvoudig ŉ verloor-verloor-situasie.” Die verklaring van die ramptoestand is reeds in die Staatskoerant gepubliseer. Dit is deur Nkosazana Dlamini-Zuma, minister van samewerkende regering en tradisionele sake, onderteken. “Geen hoeveelheid wetgewing kan nutteloosheid en onbevoegdheid regruk nie. ŉ Ramptoestand is soos om vir ŉ onbevoegde bouer ŉ groter hamer te gee – dit gaan nie tot beter bouwerk lei nie, maar eerder tot meer skade,” meen Hermann. “Die regering het oor die afgelope 16 jaar gewys dat hy eenvoudig nie die energiekrisis kan uitsorteer nie. In plaas van uit die pad tree en die private en gemeenskapsektor toelaat om die probleem op te los, dring die regering deur die ramptoestand weer eens daarop aan om alleen beheer te probeer neem van die krisis. Dit het nie die afgelope twee dekades gewerk nie; dit gaan ook nie nou werk nie,” waarsku Hermann. “Ongelukkig gaan die burgerlike samelewing weer eens die howe moet gebruik om die regering te dwing om die regte ding te doen. Solidariteit se regspan het reeds begin om dringende hofstukke voor te berei, en dit sal in die komende dae op die regering beteken word. Die boodskap aan die regering is eenvoudig: Ons sal dit self oplos; beweeg uit die pad uit en laat ons toe om dit te doen.”